אדווין מקם

אדווין לירד מקם (באנגלית: Edwin Leard Mechem; 2 ביולי 1912 – 27 בנובמבר 2002) היה עורך דין, פוליטיקאי ומשפטן אמריקאי מניו מקסיקו. הוא כיהן כמושל ניו מקסיקו ה-15, ה-17 וה-19, האדם הראשון שנולד במאה ה-20 והפך למושל המדינה, כמו גם האדם הראשון שנולד בניו מקסיקו לאחר קבלת המדינה לאיחוד שעלה לתפקיד. במהלך כהונתו האחרונה כמושל, מקם מינה את עצמו כחבר הסנאט של ארצות הברית, בהתאם לתיקון ה-17 לחוקת ארצות הברית. במהלך כהונתו, היה אחד מחמישה רפובליקנים שאינם מהדרום בסנאט שהצביעו נגד חוק זכויות האזרח משנת 1964. הוא הובס בניסיונו לשמור על מושב הסנאט שלו בבחירות לסנאט שנערכו ב-1964. מאוחר יותר כיהן כשופט מחוזי פדרלי במחוז ניו מקסיקו.

 ביוגרפיה 
 ראשית חייו והשכלה 
מקם נולד ב-2 ביולי 1912 באלמגורדו שבניו מקסיקו, ולמד בבתי ספר באלאמגורדו ולאס קרוסס. הוא למד באוניברסיטת ניו מקסיקו A&M (כיום אוניברסיטת המדינה של ניו מקסיקו) מ-1930 עד 1931 וב-1935. הוא עבד כמודד קרקעות עבור לשכת הטיוב של ארצות הברית בלאס קרוסס בין השנים 1932 ל-1935. לאחר מכן העביר את נקודות הזכות שצבר בלימודיו לבית הספר למשפטים של אוניברסיטת ארקנסו, וב-1939 השלים את לימודיו עם תואר ראשון במשפטים.

 קריירה 
 פוליטיקה של ניו מקסיקו 
ימין|ממוזער|184x184 פיקסלים| מקם כמושל ב-1958.
בשנת 1939 התקבל ללשכת עורכי הדין בניו מקסיקו ועסק בעריכת דין בלאס קרוסס ולאחר מכן באלבקרקי, ניו מקסיקו. הוא שירת כסוכן FBI מ-1942 עד 1945 ומ-1947 עד 1948 כיהן חבר בבית הנבחרים של ניו מקסיקו.

ב-1950 נבחר למשרת מושל ניו מקסיקו וב-1952 נבחר לקדנציה נוספת. הוא לא התמודד ב-1954, ונבחר שוב ב-1956. בשנת 1954 התמודד על מושב הסנאט של ארצות הברית אך הובס על ידי הסנאטור קלינטון פרסבה אנדרסון. לאחר שזכה בקדנציה נוספת כמושל ב-1956, הובס בניסיונו להיבחר מחדש ב-1958, ולאחר מכן נבחר לכהונה רביעית ב-1960. הוא היה חבר בוועדה לביטחון הממשלה מ-1956 עד 1957, וחבר המכון האמריקאי למשפטים. מקם הפסיד בניסיונו להיבחר מחדש ב-6 בנובמבר 1962. הוא ארגן בעצמו את מינויו (כפי שהיה סמכותו לפי התיקון ה-17) לסנאט של ארצות הברית כאשר הסנאטור הוותיק דניס צ'אבס מת מאוחר יותר באותו החודש. בסנאט הצביע נגד חוק זכויות האזרח של 1964. הוא כיהן עד נובמבר 1964 וחזר לעסוק בעריכת דין לאחר ניסיון כושל לבחירה מחדש. הוא היה חבר בוועדת ניו מקסיקו לארגון מחדש של הזרוע המבצעת וחבר בוועדת המשטרה של מדינת ניו מקסיקו.

 כהונה כשופט פדרלי 
מקם מונה על ידי הנשיא ריצ'רד ניקסון ב-3 בספטמבר 1970, לבית המשפט המחוזי הפדרלי עבור מחוז ניו מקסיקו, מינויו אושר על ידי הסנאט של ארצות הברית ב-8 באוקטובר 1970, והוא קיבל את המינוי שלו ב-14 באוקטובר 1970. הוא קיבל מעמד של שופט בכיר ב-3 ביולי 1982. כהונתו הסתיימה ב-27 בנובמבר 2002, עקב מותו באלבקרקי שבניו מקסיקו.

 פסיקה ראויה לציון 
כשופט, קבע מקם פסיקה המגנה על זכויותיהם של אינדיאנים אמריקאים על אדמות אינדיאנים מפני התערבות ממשלתית. 

 חיים אישיים 
אביו של מקם, אדווין מקם האב, היה שופט מחוזי מכובד בלאס קרוסס. הוא היה אחיינו של מושל ניו מקסיקו נוסף, מריט מקם. בנו, ג'סי מקם, היה לוטננט משנה בצבא, כאשר מת במהלך מלחמת וייטנאם. 

 קישורים חיצוניים 



 הערות שוליים 

קטגוריה:אמריקאים ילידי ניו מקסיקו
קטגוריה:אמריקאים ממוצא אנגלי
קטגוריה:מושלי ניו מקסיקו
קטגוריה:מושלי מדינות ארצות הברית מהמפלגה הרפובליקנית
קטגוריה:חברי הסנאט של ארצות הברית מניו מקסיקו
קטגוריה:סנאטורים חברי המפלגה הרפובליקנית
קטגוריה:אמריקאים שנולדו ב-1912
קטגוריה:אמריקאים שנפטרו ב-2002